Nye Hjorten Teater

**Nye Hjorten Teater** er et privateid folketeater i Trondheim. Teateret åpnet 15. januar 2025.

Teaterets eiere er REITAN, som har finansiert prosjektet, og den kunstneriske trioen Mads Bones, Kyrre Havdal og Olve Løseth. Bones, Havdal og Løseth har sammen stått bak flere større teaterproduksjoner, blant annet spelparodien *Slaget på Testiklestad*, som har vært spilt på Trøndelag  Folkemuseum i sommerhalvåret siden 2014. I Nye Hjorten Teater har Bones stillingen som teatersjef, Havdal er musikalsk leder og Løseth kunstnerisk produsent.

Eierne legger vekt på at teateret skal være et *folketeater* som tilbyr musikaler, folkekomedier, show og klassiske storverk av høy kvalitet. Teaterets ressurs- og bookingsjef svarte i et intervju med Norsk publikumsutvikling  på hva Nye Hjorten Teater legger i å være et folketeater: «For oss handler «folketeater» om å være tilgjengelig for et bredt publikum både gjennom innholdet vi programmerer, og måten vi engasjerer og jobber med publikum på.»  

## Navnet
Navnet *Nye Hjorten Teater* er en hyllest til *[[Hjorten Revy- og Varietéteater|Hjorten Revy og varietéteater]]*, bedre kjent som «Hjorten», som eksisterte i bydelen Ila i Trondheim i perioden 1867 til 1947. Hjorten hadde forestillinger med varietéartister fra inn- og utland. Det tyske ekteparet Olga og Fritz Topp eide «Hjorten» fra 1898 til 1955.

*«*Nye Hjorten*»* har vært i bruk i byen siden 2018 som navn på *Nye Hjorten konsertserie*, drevet av skuespilleren Marianne Meløy og musikeren Trygve Brøske. Konsertserien og teateret er to uavhengige institusjoner, men begges navn er inspirert av varietéteateret i Ila. 

## Bygningen

Teaterbygningen er tegnet av arkitekt Skibnes Arkitekter. Den er i overkant av 5000 m2 stor, har en hovedsal med plass til rundt 607 publikummere og en bisal med plass til 200. Hovedscenen har to dreiescener med motoriserte podier, mer enn 50 trekk i snorloftet og 12 punkttrekk inkludert 3D-flyvning.

Den røde bygningen ligger i Apotekerveita, i sentrum av byen. Hovedfasaden er kledd med spesiallagede glaserte røde fliser. Rødfargen fremhever teateret i et grått bygningsmiljø og er valgt med tanke på at flere sentrale bygninger og anlegg i byen har nettopp denne fargen. Den gjenfinnes blant annet på flere av de gamle bryggene i Kjøpmannsgaten, på Studentersamfundet, Bispehaugen skole, Sukkerhuset og Gamle Bybro. Rødfargen var tema da byggesaken skulle behandles i bygningsrådet. Flere av politikerne mente det var riktig at bygningens inngangsfasade var tydelig og fremtredende, og fargen ble godkjent.

### Olgas
I teaterbygningen ligger også restauranten Olgas, som drives av Reneé Fagerhøi og Lena Engtrø. Det er 50 sitteplasser i restauranten, som satser på samme profil som teateret: Folkelig, med høy kvalitet. 

Restaurantens navn er valgt for å gjøre ære på Olga Topp, som eide Hjorten Revy- og Varietéteater fra 1898 til 1955.  En periode eide hun og mannen også Britannia Hotel.

Olgas åpnet samme dato som teateret: 15. januar 2025.

## Historie
Initiativtager til prosjektet *kulturkvartalet Nye Hjorten Teater & Posten Moderne* var Ole Robert Reitan. Han er også styreleder for Nye Hjorten Teater og styremedlem i PoMo. 

E.C. Dahls Eiendom, som er eid av Reitan Eiendom,  lanserte høsten 2020 planene for utvikling av en ny underholdningsscene i Apotekerveita og et kunstmuseum i det gamle hovedpostkontoret i Dronningens gate. Allerede i Reitans årsrapport for 2020 hadde institusjonene fått sine navn: Nye Hjorten Teater og Posten Moderne. på nettsiden kalles det nå PoMo.

Grunnsteinen til Nye Hjorten Teater ble lagt ned 18. januar 2023.

Teaterbygningens nabobygning, hovedpostkontoret, er tegnet av arkitekt Karl Norum og sto ferdig i 1911. I 2013 flyttet postkontoret til en annen adresse i Trondheim. Postbygningen er senere kjøpt av E.C. Dahl Eiendom. Bygningen er rehabilitert og ombygd og inneholder et kunstmuseum for internasjonal kunst. Arkitekt for ombyggingen er Erik Langdalen arkitektkontor, og prosjektet finansieres av REITAN. Museet åpnet våren 2025.
## Første forestilling
Åpningsforestillingen i Nye Hjorten Teater var *Peter Pan – Stargate to Neverland,* en nyskrevet musikal av Mads Bones, Olve Løseth og Kyrre Havdal. Musikalen gjorde også i stor grad bruk av eksisterende musikk skrevet av Stargate-duoen Tor Erik Hermansen og Mikkel S. Eriksen. 25 av Stargates låter var med i forestillingen.

Musikalen hadde première 15. Januar 2025. 

## Andre arrangementer i teateret
I 2025 arrangeres VM på ski i Trondheim. Under VM vil TV-kanalen TV 2 sende sitt faste program «God morgen Norge» fra Speilsalen på Britannia Hotel. I tillegg skal de hver kveld sende underholdningsprogram fra Nye Hjorten Teater.

## Referanser


## Eksterne lenker
* 
*  Illustrasjoner som viser Nye Hjorten Teater, Posten Moderne og omkringliggende bygninger